Imtella' Awwissu 17, 2020 - Aġġornata 17 Ta' Awwissu, 2020 6:09pm Il-Partit Nazzjonalista sejjaħ biex mill-ġdid tkun dikjarata emerġenza medika. F'konferenza tal-aħbarijiet virtwali, il-Kap tal-Partit Nazzjonalista Adrian Delia qal li d-deċiżjonijiet dwar il-miżuri li jeħtieġ jittieħdu biex jillimitaw l-imxija tal-Covid għandhom jittieħdu mill-awtoritajiet tas-saħħa u mhux mill-Prim Ministru Robert Abela. Il-Kap tal-Oppożizzjoni u tal-Partit Nazzjonalista Adrian Delia qal li fl-isfond iż-żieda fl-infezzjonijiet tal-coronavirus għandha terġa' tissejjaħ emerġenza tas-saħħa f'Malta. Dr Delia qal li l-Ministru tas-Saħħa Chris Fearne u l-Professur Charmaine Gauci għadhom jitħallew jiddeċiedu huma x'miżuri hemm bżonn jittieħdu biex tingħeleb is-sitwazzjoni li qal ġab il-Prim Ministru. Dr Delia qal li l-Prim Ministru injora l-pariri tal-esperti mediċi u fetaħ l-ekonomija, speċjalment l-attivitajiet tal-massa kontra kull parir tal-esperti mediċi u lanqas ippubblika r-rapport li wassal għal din il-konklużjoni. Ikkritika lill-Prim Ministru li ħalla l-pajjiż u mar Sqallija filwaqt li l-poplu qed iħabbat wiċċu ma' żieda fil-każi ta' coronavirus. Dr Delia tenna l-appell tiegħu biex titlaqqa' seduta speċjali tal-Parlament biex jittieħed rendikont tas-sitwazzjoni tal-imxija tal-Covid-19 u anke tingħata l-informazzjoni dwar kif se tkun indirizzata din is-sitwazzjoni. Il-Kap tal-Oppożizzjoni qal li kien il-Partit Nazzjonalista li ħareġ bl-idea tal-vouchers li qal fuqhom qed jiddependi l-bejgħ, filwaqt li qal li bħala rikonoxximent il-ħaddiema tas-saħħa għandhom jingħataw 3 ijiem leave bi ħlas għall-impenn li qed juru f'din is-sitwazzjoni bla preċedent.